《赠种徵君收》
宋代·孙仅

雄文英概比君难，二十高名满世间。
飞诏几回来北阙，草玄终不出南山。
诗篇落处风雷动，笔力停时造化闲。
仙术每将丹诀解，史才曾把逸书删。
家僮只有猿随从，坐客唯闻鹤往还。
两制词臣求识面，九重天子望祇颜。
处士星孤轻世俗，大夫松好贱官班。
棋残夜石秦云断，琴彻秋岩蜀月弯。
朝议蒲轮看再降，肯教从此老柴关。

作者简介：（969—1017）蔡州汝阳人，字邻几。孙何弟。真宗咸平元年进士。景德初拜太子中允、开封府推官，迁右正言、知制诰，同知审官院。以尝倅京府，谙民政，命知永兴军府，为政颇宽。大中祥符初，还知审刑院，累进给事中。有《甘棠文集》。